‘ประสาร’ส่งสัญญาณลดดอกเบี้ย
ประสาร แย้มประชุม กนง.มีสิทธิลดดอกเบี้ยได้บ้าง หากเศรษฐกิจไม่ร้อนแรงเกิน ยันคุยวันจันทร์นี้ไม่กดดัน
12 พ.ค. 2556

ประสาร แย้มประชุม กนง.มีสิทธิลดดอกเบี้ยได้บ้าง หากเศรษฐกิจไม่ร้อนแรงเกิน ยันคุยวันจันทร์นี้ไม่กดดัน
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า การประชุมคณะกรรมการนโยบายการเงิน (กนง.) รอบนี้ จะใช้ข้อมูลการเติบโตเศรษฐกิจของประเทศในไตรมาสแรกมาประเมิน หากเศรษฐกิจไม่ร้อนแรง เข้าสู่ปกติไม่มีความเสี่ยงของเสถียรภาพ ดอกเบี้ยอาจผ่อนได้บ้าง แต่ไม่สามารถพูดได้ชัด ณ วันนี้ ขอดูข้อมูลจริงมาประกอบก่อน
ทั้งนี้ อัตราดอกเบี้ยเป็นหนึ่งในเครื่องมือที่ทาง ธปท.ใช้กำกับดูแลเงินทุนไหลเข้าออก เพราะยังมีอัตราแลกเปลี่ยนและมาตรการจำกัดการไหลของทุนระหว่างประเทศ แนวทางที่ดีที่สุดคือการผสมผสานสัดส่วนของ 3 เครื่องมือนี้ให้เหมาะสมและเหมาะกับเวลา
“ดอกเบี้ยเราตั้งใจวางบทบาทดุลยภาพในประเทศ ถ้าใช้ดอกเบี้ยต้องคอยศึกษาว่าเศรษฐกิจในประเทศเอื้อหรือไม่ ถ้าเงินเฟ้อไม่สูง เศรษฐกิจโตไม่แรงเกินไป อาจเอื้อให้ กนง.หยิบมาใช้ แต่หากเป็นทางตรงกันข้ามอาจใช้เครื่องมืออื่นมาประกอบ” นายประสาร กล่าว
ผู้ว่าการ ธปท.ยังกล่าวถึงภาวะเงินบาทขณะนี้อาจมีการทรงตัวดีขึ้น แต่เป็นเพียงภาพชั่วคราว เพราะต้องคาดการณ์ไปในอนาคต จะเห็นได้ว่าเศรษฐกิจของประเทศขนาดใหญ่ยังไม่สามารถแก้ไขปัญหาได้อย่างลุล่วง เช่น กลุ่มประเทศยุโรป แม้สหรัฐอเมริกาจะมีแนวโน้มดี แต่การฟื้นตัวยังเป็นไปอย่างช้าๆ และยังคงมีปัญหาทางด้านการคลังอยู่ รวมถึงญี่ปุ่นด้วย สถานการณ์เช่นนี้ยังไม่สามารถวางใจได้
สำหรับการประชุมพิเศษระหว่าง กนง.และคณะกรรมการ ธปท.กับรองนายกรัฐมนตรีและ รมว.คลัง ในวันจันทร์ที่ 13 พ.ค.นี้ นายประสาร กล่าวว่า จากข้อมูลที่ได้รับเชิญทราบว่าเป็นการแลกเปลี่ยนข้อมูล ซึ่งโดยปกติการแลกเปลี่ยนข้อมูลเป็นสิ่งที่ทาง ธปท.ดำเนินการเป็นปกติกับทุกภาคส่วนอยู่แล้ว กรณี รมว.คลัง ริเริ่มแนวคิดนี้ก็ถือว่าเป็นเรื่องดี เพียงแต่ว่าแต่ละส่วนต่างมีอำนาจหน้าที่ขอบเขตเข้าใจและให้เคารพอำนาจหน้าที่แต่ละฝ่าย
นายประสาร กล่าวว่า สาเหตุที่ ธปท.ออกมาชี้แจงขอบเขตหน้าที่ 4 ข้อหลักนั้น เนื่องจากระยะที่ผ่านมามีข่าวเกี่ยวกับ ธปท.ถึงประเด็นทางเศรษฐกิจมีความเสี่ยงอาจเข้าสู่วิกฤตเศรษฐกิจ ซึ่งอาจสร้างความกังวลและสับสนให้กับประชาชนในวงกว้างได้ ทาง ธปท.จึงตัดสินใจออกมาชี้แจง โดยเฉพาะเรื่องอัตราดอกเบี้ยของไทยในปัจจุบันไม่ได้เป็นอุปสรรคต่อการกู้เงินในการทำธุรกิจ และระดับปัจจุบันยังต่ำกว่าเมื่อเทียบกับในอดีตและดอกเบี้ยของประเทศเพื่อนบ้าน สำหรับอัตราแลกเปลี่ยนนั้นเท่าที่ได้ศึกษาการเปลี่ยนแปลงของค่าเงินบาทในช่วงเวลานี้ไม่น่าจะทำให้เกิดวิกฤตเศรษฐกิจได้
“ประเด็นเงินบาทแข็งค่ามีทั้งข้อดีและข้อเสีย แต่ข้อสำคัญคือ ธปท.จะดูแลไม่ให้กระทบต่อภาคเศรษฐกิจของประเทศ และไม่น่าจะทำให้เกิดวิกฤตเศรษฐกิจอย่างที่เป็นห่วงกัน” นายประสาร กล่าว
บริษัท ศูนย์วิจัยกสิกรไทย คาดว่าในการประชุม กนง.รอบวันที่ 29 พ.ค.นี้ มีโอกาสที่ กนง.อาจจะพิจารณาปรับลดอัตราดอกเบี้ยนโยบายลง 0.25% เพื่อลดแรงกดดันการแข็งค่าของเงินบาท หลังธนาคารกลางประเทศต่างๆ ในหลายภูมิภาคเริ่มปรับลดดอกเบี้ยนโยบายลง เพื่อสนับสนุนภาคการส่งออก ท่ามกลางภาวะเศรษฐกิจโลกที่ยังมีความไม่แน่นอน
อย่างไรก็ตาม การปรับลดอัตราดอกเบี้ยอาจส่งผลกระตุ้นการบริโภคและภาวะหนี้ครัวเรือนให้สูงขึ้นอีกทางหนึ่งด้วย ดังนั้นหากมีการปรับลดดอกเบี้ยนโยบายดังคาด ทางการมีความจำเป็นต้องพิจารณาใช้มาตรการเสริมอื่นๆ เพื่อชะลอความร้อนแรงของการบริโภคภาคครัวเรือนต่อไป